Anne Grete Holmsgaard (SF), 2006-06-02:
Jeg synes, det er en rigtig god beslutning, vi træffer nu.
Der er en hel del af os, der i temmelig mange år har prøvet at blive pakket ind i positive festtaler til op over begge ører om, hvor meget de går ind for åbne standarder i Videnskabsministeriet.
Det blev min forgænger på posten også, inden jeg kom tilbage til Folketinget i 2001, så vi har sådan set temmelig mange år på bagen, hvor vi er blevet mødt med: Det lyder rigtig positivt; ja, vi vil også gerne have fri konkurrence på software i den offentlige sektor; ja, vi vil naturligvis også gerne have, at alle brugere skal have adgang, uanset hvilken form for system de bruger; og ja, vi vil naturligvis meget gerne have, at alle systemer skal kunne tale sammen.
Det er altså alt det, som jeg egentlig troede var grundstof hos i hvert tilfælde de dele af den borgerlige fløj, der kalder sig liberale.
Der har vi så måttet se i øjnene, at sådan er det ikke, og det er første gang, hvor det er lykkedes for os at få truffet en beslutning, som faktisk er forpligtende.
Jeg vil sige til hr. Michael Aastrup Jensen, at det jo er sådan, at Folketinget og det kommunale system er lidt forskellige, fordi man måske godt kan stille sig op her som Venstres ordfører og sige, at det, vi træffer en beslutning om i dag, absolut ingen betydning har, men det har det faktisk.
For når man trykker på den grønne knap, bekræfter man altså, at man har påtaget sig ansvaret for, at det her rent faktisk bliver gennemført.
Og det er vigtigt.
Hr. Michael Aastrup Jensen kan selvfølgelig også godt sige: Ja, når det er teknisk muligt.
Vi ved alle sammen, at der er nogle områder, hvor det ikke er teknisk muligt at nå det til 2008, men vi ved også, og det er fuldstændig afgørende, at der er nogle områder, hvor det er teknisk muligt længe før 2008.
Det er faktisk muligt at indføre en åben dokumentstandard.
Halvdelen af folketingsmedlemmerne sidder nu og zapper rundt på deres dokumenter.
Det er en lukket dokumentstandard.
Der er et monopol, der sidder på den standard.
Der eksisterer oven i købet en ISO-godkendt åben standard, som kan indføres umiddelbart.
Når hr. Aastrup Jensen siger, at Danmark skal starte helt forfra, og vi skal prøve noget, som ingen andre har prøvet, passer det jo ikke, for der er faktisk nogle, der gør det her.
Delstaten Massachusetts gør det, og den har indført det i sin centrale administration pr. 1. januar 2007.
Det er præcis det samme, det her beslutningsforslag handler om, nemlig det statslige område.
Det svarer jo til en delstat, Massachusetts i USA.
Så derfor kan det lade sig gøre, og derfor er det faktisk forpligtende, når man gør det her.
Jeg vil bare sige: Hvor er det dejligt, at det er lykkedes at komme et stykke videre med fri konkurrence, åben adgang for alle brugere og et system, hvor man har mulighed for at kommunikere med hinanden.
Åbne standarder er kommet for at blive, og nu handler det bare om at arbejde videre og knokle for, at vi får dem så hurtigt som muligt på alle områder.
Hermed sluttede forhandlingen.
Ændringsforslaget vedtoges uden afstemning.
Forslaget som helhed sattes herefter til forhandling.
Ingen bad om ordet.
Afstemning
Forslaget til folketingsbeslutning vedtoges enstemmigt med 113 stemmer.